Pali Citatu, March 20
Leka ubukali kabili taluka ku cipyu.—Amalu. 37:8.
Ilingi line abantu abafulwa bwangu nga bakalipa balalanda amashiwi ya musaalula. Ukwabula no kutwishika imibele ya musango uyu te kuti ilenge mu lupwa mwaba insansa. Twamona umulandu Baibolo itusokela ukuti tatulingile ukuba ne cipyu, ukulaotoka no kuba no musaalula. (Efes. 4:31) Icabipa ca kuti abantu ababa na iyi mibele ilingi line balacita ulubuli. Abantu ba muli ici calo kuti bamona ukutila caliba fye bwino ukuba ne cipyu, lelo ukuba ne yi mibele takulenga Kabumba wesu acindikwa. Abantu abengi balilekele ukuba na iyi mibele ilyo bashilafwala ubuntu bupya. (Kol. 3:8-10) Ukubepa nako kwaba pa mibele iya buntu bwa kale. Ku ca kumwenako, abantu abengi balabepa pa kulipila imisonko nelyo balabepa pa kuti bebakanda pa membu isho bacitile. Nomba, Baibolo itila Yehova ni “Lesa wa cishinka.” (Amalu. 31:5) E ico afwaya bonse aba mupepa ‘balelanshanya icine’ no ‘kukanabepana.’ (Efes. 4:25; Kol. 3:9) Kanshi tulingile ukulalanda icine nangu ca kuti nga twalanda icine kuti twaseebana nelyo ifintu kuti fyatubipila.—Amapi. 6:16-19. w17.08 ibu. 18 amapara. 3, 5; ibu. 20 amapara. 12-13, 15
Pali Cine, March 21
Ne cebo cakwe cilabutukisha.—Amalu. 147:15.
Muno nshiku Yehova abomfya Icebo cakwe Baibolo pa kututungulula. Na kabili “icebo cakwe cilabutukisha” e kutila alatutungulula pa nshita iyalinga. Tontonkanyeni pa fyo munonkelamo ilyo mulebelenga Baibolo, impapulo isha “musha wa cishinka kabili uwashilimuka,” ilyo muletamba programu ya JW Broadcasting, ilyo mwaya pa webusaiti ya jw.org, ilyo mulelanshanya na baeluda e lyo na lintu muleyampana na ba bwananyina. (Mat. 24:45) Bushe mwamona ifyo Yehova angufyanya pa kumutungulula? Uwaimbile amalumbo alishibe ifyo Lesa atemenwe abantu bakwe aba ku kale. Bali e luko fye lweka ulo Lesa apeele “icebo cakwe” ne “fipope fyakwe no bupingushi bwakwe.” (Amalu. 147:19, 20) Muno nshiku Lesa alitupaala pantu ni fwe fye ainika ishina lyakwe. Tuli fibusa fyakwe pantu twalimwishiba kabili tulakonka ifyo Icebo cakwe cilanda. Nga filya fine fyacitile uwaimbile Amalumbo 147, ukwabula no kutwishika kwaliba ifingi ifingalenga mwalasosa amuti, “Lumbanyeni Jah!” no kulakoselesha bambi ukulamulumbanya! w17.07 ibu. 20 amapara. 15-16; ibu. 21 para. 18
Pali Cisano, March 22
Takwaba umushilika nangu umo uitumpa mu fya kucitacita ifya muli cino calo pa kuti apange indalama. Pantu afwaya ukucita ifya kuti asekeshe uwamwingisha ubushilika.—2 Tim. 2:4.
Abasambi ba kwa Yesu muno nshiku ukubikako fye na baba mu mulimo wa nshita yonse, abacila pali milioni imo balesha na maka ukukonka ifi Paulo afundile. Tabakonkelela ifyo aba makwebo basabankanya, balebukisha amashiwi ya kwa Lesa ayatutungulula ayatila: “Uukongola musha ku o akongolako.” (Amapi. 22:7) Satana afwaisha ukuti tulepoosa inshita yonse na maka yesu yonse ku kucita amakwebo kwati basha. Fimo ifyo tupingulapo ukucita kuti fyalenga twaba ne nkongole pa myaka iingi. Nga twakongola indalama pa kuti tushite ing’anda, tulipile ku sukulu, tushite motoka iya mutengo nelyo tupishe ubwinga ubwa lulumbi kuti twaba na masakamika pa fyo tukabwesha isho nkongole. Kuti twalanga ukuti tulacita ifintu mano mano nga twayangusha imikalile, nga tatulekongola icikongolekongole kabili nga tatuleshita ifintu icishiteshite. Nga tulecita ifi, tukalabombela bwino Lesa kabili tatwakabe abasha ba makwebo ya mu calo ca kwa Satana.—1 Tim. 6:10. w17.07 ibu. 10 para. 13
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn